Diari Oficial de la Generalitat Valenciana


Sumari del DOGV 6002, del 28-04-2009 (2009/4561)

ORDRE de 22 d'abril de 2009, de la Conselleria de Governació, per la qual es convoquen subvencions per al finançament de les despeses d'equipament i de les assegurances de riscos, destinades als ajuntaments que hagen creat l'Agrupació Local de Voluntaris de Protecció Civil i associacions o entitats col·laboradores amb protecció civil a la Comunitat Valenciana per a l'exercici 2009, i s'aproven les bases reguladores de la convocatòria.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6002

Data del DOGV
:   28-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4561


Data del document
:   22-04-2009

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * associació
    * ajuda pública
    * servei voluntari
    * suport econòmic
    * assegurança
    * protecció civil
    * administració local

ORDRE de 22 d'abril de 2009, de la Conselleria de Governació, per la qual es convoquen subvencions per al finançament de les despeses d'equipament i de les assegurances de riscos, destinades als ajuntaments que hagen creat l'Agrupació Local de Voluntaris de Protecció Civil i associacions o entitats col·laboradores amb protecció civil a la Comunitat Valenciana per a l'exercici 2009, i s'aproven les bases reguladores de la convocatòria. [2009/4561]
En compliment d'allò que s'ha recollit en l'article 40.1 de la Llei 9/2002, de 12 de desembre, de Protecció Civil i Gestió d'Emergències de la Generalitat Valenciana, que estableix que la Generalitat fomentarà la vinculació voluntària i desinteressada dels ciutadans a les labors de protecció civil mitjançant la concessió d'ajudes per a les Administracions locals que hagen creat l'Agrupació Local de Voluntaris de Protecció Civil i per a les associacions o entitats que exercisquen activitats de protecció civil dins del marc indicat en aquesta llei, en col·laboració amb les administracions públiques.
La present ordre té com a objecte regular les bases del règim d'ajudes, i convocar-les per a l'exercici de 2009.
Per això, d'acord amb el que disposa la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de desplegament de la llei esmentada, la Llei 5/1983, de 30 de desembre, del Consell, del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, el Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, el Decret 100/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Governació,
ORDENE
Primer
Convocar les subvencions per a sufragar despeses d'equipaments i de les assegurances de riscos destinades a ajuntaments que hagen creat l'Agrupació Local de Voluntaris de Protecció Civil i associacions o entitats col·laboradores amb protecció civil en la Comunitat Valenciana per a l'exercici 2009, i aprovar les bases per les quals es regiran aquelles, les quals s'inclouen com a annex I, així com els models de sol·licitud que figuren com a annex II, ambdós de la present ordre.
Segon
La Conselleria de Governació finançarà les ajudes a càrrec de les següents línies pressupostàries pertanyents al capítol IV:
a) Línia de subvenció T 2055000, «Equipament voluntaris de Protecció Civil» del programa pressupostari 92.20.77.816.39, Emergències, Protecció Civil i Extinció d'Incendis amb un import global màxim destinat a aquestes de 120.000,00 euros.
b) Línia de subvenció T 1436000, «Assegurances de personal voluntari de Protecció Civil» del programa pressupostari 59.40.19.752.23, Emergències, Protecció Civil i Extinció d'Incendis amb un import global màxim destinat a aquestes de 63.000,00 euros.
El valor màxim de l'ajuda de l'equipament i de l'assegurança no podrà superar la quantia de 2.000 euros i 1.200 euros respectivament.
Tercer
Les subvencions a concedir per la present convocatòria no precisen notificació a la Comissió Europea, per no reunir els requisits recollits en l'article 87 del Tractat Constitutiu de la Comunitat Europea, ja que les subvencions esmentades s'atorguen a ajuntaments que hagen creat l'Agrupació Local de Voluntaris de Protecció Civil i associacions o entitats col·laboradores amb Protecció Civil de la Comunitat Valenciana, per a sufragar les despeses d'assegurances de riscos de les esmentades agrupacions locals, associacions o entitats col·laboradores i el finançament dels seus equipaments, i les accions subvencionades no suposen cap avantatge econòmic, ni desplegament d'activitat econòmica en el mercat relacionada amb l'oferta de béns o servicis. Per tant, amb la percepció de les esmentades subvencions no hi ha possibilitat de falsejaments de la competència que afecte els intercanvis comercials entre Estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
DISPOSICIONS FINALS
Primera
Es faculta la directora general de Prevenció, Extinció d'Incendis i Emergències per a dictar les instruccions i adoptar les mesures que considere oportunes per al desplegament i aplicació del que disposa la present ordre.
Segona
La present ordre entrarà en vigor el dia que es publique en el Diari Oficial de la Comunitat Valenciana.
Tercera
Contra el que disposa la present ordre, que posa fi a la via administrativa, podrà interposar-se recurs potestatiu de reposició davant l'òrgan que l'ha dictat, en el termini d'un mes des de la publicació en el DOCV, o ser impugnada directament davant l'ordre jurisdiccional contenciós administratiu, en el termini de dos mesos d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, reguladora de la Jurisdicció contenciosa administrativa.
València, 22 d'abril de 2009.- El conseller de Governació: Serafín Castellano Gómez.
ANNEX I
Bases de la convocatòria de les subvencions per al finançament de les despeses d'equipament i les assegurances de riscos destinades als ajuntaments que hagen creat l'Agrupació Local de Voluntaris de Protecció Civil, i a les associacions o entitats col·laboradores amb protecció civil de la Comunitat Valenciana
Capítol I
Disposicions generals
Primera. Objecte
Les presents bases tenen com a objecte regular les ajudes econòmiques per a la promoció de la vinculació voluntària i desinteressada dels ciutadans a les tasques de protecció civil, a través d'organitzacions orientades a la prevenció de riscos i a l'actuació en cas d'emergències.
Les ajudes establides podran finançar:
- Equipament
- Assegurances
Segona. Beneficiaris de les ajudes
Podran sol·licitar les ajudes aquells ajuntaments de la Comunitat Valenciana que disposen d'Agrupació Local de Voluntaris de Protecció Civil, les associacions o entitats amb què la Conselleria de Governació tinga subscrits acords de col·laboració en matèria de protecció civil, i associacions o entitats que justifiquen tasques habituals de col·laboració en matèria de protecció civil amb els ajuntaments on radiquen.
Els beneficiaris de les subvencions hauran de reunir els requisits establits en l'article 13 de la Llei 38/2003, de 17 de novembre, General de Subvencions.
Tercera. Import de les ajudes i compatibilitat
L'import de les subvencions regulades en la present ordre, en cap cas podrà ser de tal quantia que supere el cost del material adquirit o de l'assegurança.
En el cas que el total de les quantitats sol·licitades siga superior a l'import global màxim destinat a aquestes, l'import de les ajudes a concedir a cada sol·licitant es podrà determinar per prorrateig segons els criteris que establisca la comissió de valoració.
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats pel mateix concepte, podran donar lloc a la modificació de la resolució de concessió.
Quarta. Actuacions subvencionables
a) Equipament:
Adquisició d'una o més unitats del material que a continuació es relaciona: anorac bicolor blau-taronja, polar bicolor blau-taronja, camisa mànega llarga/curta taronja, pol bicolor blava mànega llarga/curta, jupetí reflector bicolor blau-taronja, impermeable bicolor blau-taronja, pantaló texturat blau, pantaló multibutxaques blau, pantaló curt blau, granota de treball taronja, peto reflector taronja, muscleres, galeta PVC, casc, gorra, sotacasc de protecció (passamuntanyes d'aproximació), xandall blau, jupetí salvavides, vestit de neoprè, pantaló de neoprè, jaqueta de neoprè ulleres protectores, cinturó, bótes, sabates, calcetins, guants, manyoples, corbata, mocador de coll, manta, xiulet, escut identificatiu, braçalet identificatiu, pin, carnet identificatiu, cartera carnet, cantimplora, llanterna, senyals lluminosos manuals d'ordenació del trànsit, cinta de balisament amb la inscripció de protecció civil, extintor, motxilla, bossa per a transport de l'equipament, motxilla extintora, destral-aixada, aixada, destral, rastell-aixada, rastell, batefoc, mànega, llança contraincendis, màscara per a fums, filtre per a màscara per a fums, cabàs, xerrac, tisora de podar, forca, palet, corda estàtica, corda dinàmica, cordino, bloquejador, corriola, corriola fixa, rapelador, cinta plana, cinta tubular, ancoratge embolic, mosquetons, saca transport, placa anella, placa revirada, placa recolzada, arnès, arnès per a gos, llanterna frontal, carbur metàl·lic, farmaciola, màscara i ambú d'un sol ús, i l'edició de fullets o publicacions de caràcter divulgatiu en matèria de protecció civil.
b) Assegurança:
Subscripció de pòlissa que comprenga la indemnització per disminució física, invalidesa temporal o permanent, defunció i assistència mèdica farmacèutica, per a fer front als riscos que puguen sobrevenir-los als voluntaris en l'exercici de les seues funcions, així com la responsabilitat per danys a tercers.
Capítol II
Procediment de concessió. Instrucció i resolució
Cinquena. Formalització de sol·licituds i termini de presentació
1. El termini de presentació de sol·licituds per a la subvenció de les despeses d'equipaments i la de subvenció de les despeses d'assegurances de risc, serà de dos mesos comptats a partir de l'endemà a la publicació de la present ordre en el Diari Oficial de la Comunitat Valenciana. S'aplicarà per al còmput del termini, el que s'estableix aquest sentit en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. L'incompliment d'aquest termini determinarà la inadmissió de la sol·licitud.
2. Les sol·licituds es realitzaran mitjançant instància normalitzada dirigida al conseller de Governació segons model normalitzat (que figura en annex II) i es presentaran en el registre d'entrada de la Conselleria de Governació (C/ Historiador Chabàs, núm. 2, 46030 València), o en els registres de les Delegacions territorials del Govern Valencià a Alacant i Castelló, així com en la forma prevista en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. La presentació de la sol·licitud per part del beneficiari comportarà l'autorització als òrgans de la Conselleria per a demanar els certificats d'estar al corrent en les obligacions fiscals (Agència Tributària i Generalitat), i enfront de la Seguretat Social.
4. La sol·licitud esmentada es presentarà signada per l'alcalde-president amb el segell de la corporació o pel president de l'entitat. Junt amb la sol·licitud es presentarà la següent documentació que serà original, còpia legalitzada davant notari, acarada o compulsada segons es tracte la sol·licitud:
A) Per a equipament:
a) Còpia de l'acord del Ple en què es va acordar constituir l'Agrupació Local de Voluntaris de Protecció Civil (els sol·licitants que en anteriors convocatòries hagueren presentat l'esmentat document, no estan obligats a fer-ho de nou).
b) Fotocòpia compulsada de la/les factura/es (segons Reial Decret 1.496/2003, de 28 de novembre, pel qual es regulen les obligacions de facturació, i es modifica el Reglament de l'Impost del Valor Afegit) del material adquirit durant el període de temps comprès entre l'1 de gener de l'any de la convocatòria i el dia de finalització de presentació de sol·licituds. En el cas de les factures presentades pels ajuntaments per a l'Agrupació Local de Voluntaris de Protecció Civil haurà de constar en la factura que el material adquirit és per a l'esmentada Agrupació o, si no n'hi ha, el certificat de l'Ajuntament en què conste tal extrem.
c) Fotocòpia compulsada del rebut acreditatiu del pagament de la/les factura/es o, si no n'hi ha, justificant bancari d'aquest, durant el període esmentat anteriorment que comprèn des de l'1 de gener de l'any de la convocatòria al dia de finalització de presentació de sol·licituds.
d) Memòria d'activitats de l'últim any, si no ha estat remesa anteriorment.
e) Full de manteniment de tercers, en cas d'altes, baixes o modificacions de les dades que es troben en poder del Sistema d'Informació Comptable de la Generalitat.
f) Certificació de l'Ajuntament on radiquen les associacions o entitats que n'acredite la col·laboració en les tasques de protecció civil.
g) Certificació del Registre on figure inscrita l'Associació o entitat col·laboradora.
h) Declaració responsable de no estar incursos en les prohibicions que s'estableixen en l'article 13.2 i, si és el cas 13.3, de la Llei 38/2003, de 17 de novembre, General de Subvencions.
Els ajuntaments, hauran d'acompanyar a la sol·licitud els documents referenciats en els apartats: a), b), c), d), e), h).
Les associacions o entitats que tinguen subscrit acord de col·laboració en matèria de protecció civil amb la Conselleria de Governació, hauran d'acompanyar a la sol·licitud els documents referenciats en els apartats: b), c), d), e), h).
Les associacions o entitats que no tinguen subscrit acord de col·laboració en matèria de protecció civil amb la Conselleria de Governació hauran d'acompanyar a la sol·licitud els documents referenciats en els apartats: b), c), d), e), f), g), h).
B) Per a assegurances de riscos:
a) Còpia de l'acord del Ple de l'Ajuntament en què es va acordar constituir l'Agrupació Local de Voluntaris de Protecció Civil (els sol·licitants que en anteriors convocatòries hagueren presentat l'esmentat document no estan obligats de fer-ho de nou).
b) Relació actualitzada de voluntaris, majors d'edat, amb els seus corresponents números de DNI.
c) Fotocòpia compulsada de la pòlissa d'assegurances de l'agrupació, associació o entitat col·laboradora, amb la seua cobertura i data de venciment. En la pòlissa haurà d'identificar-se inequívocament el col·lectiu assegurat i, si no n'hi ha, haurà d'aportar-se certificat de l'entitat asseguradora que acredite que el col·lectiu assegurat està format pels membres de l'agrupació, associació o entitat col·laboradora corresponent.
d) Fotocòpia compulsada del rebut acreditatiu del pagament de la prima de la pòlissa o, si no n'hi ha, justificant bancari d'aquest, vigent en la data d'1 de gener de l'any de la convocatòria.
En el supòsit que la pòlissa subscrita per a l'agrupació, associació o entitat col·laboradora cobrisca altres col·lectius a més dels de la pròpia o tinga una cobertura superior a la de l'objecte de la present convocatòria, haurà d'aportar-se certificat de l'entitat asseguradora que acredite l'import que correspon a la cobertura objecte de la present convocatòria.
e) Memòria d'Activitats de l'últim any, si no ha estat remesa anteriorment.
f) Full de manteniment de tercers, en cas d'altes, baixes o modificacions de les dades que es troben en poder del Sistema d'Informació Comptable de la Generalitat.
g) Certificació de l'Ajuntament on radiquen les associacions o entitats que n'acredite la col·laboració en les tasques de protecció civil.
h) Certificació del Registre on figure inscrita l'associació o entitat col·laboradora.
i) Declaració responsable de no estar incursos en les prohibicions que s'estableixen en l'article 13.2 i, si és el cas 13.3, de la Llei 38/2003, de 17 de novembre, General de Subvencions.
Els ajuntaments, hauran d'acompanyar a la sol·licitud els documents referenciats en els apartats: a), b), c), d), e), f), i).
Les associacions o entitats que tinguen subscrit acord de col·laboració en matèria de protecció civil amb la Conselleria de Governació, hauran d'acompanyar a la sol·licitud els documents referenciats en els apartats: b), c), d), e), f), i).
Les associacions o entitats que no tinguen subscrit acord de col·laboració en matèria de protecció civil amb la Conselleria de Governació, hauran d'acompanyar a la sol·licitud els documents referenciats en els apartats: b), c), d), e), f), g), h), i).
Sisena. Instrucció del procediment
1. La instrucció del procediment es realitzarà per l'Àrea d'Emergències i Planificació de la Direcció General de Prevenció, Extinció d'Incendis i Emergències, en els termes que preveu l'article 24 de la Llei 38/2003, de 17 de novembre, General de Subvencions.
2. Per a l'avaluació de les sol·licituds es constituirà una Comissió de Valoració integrada per:
- El/la cap del Servici de Prevenció de l'Àrea d'Emergències i Planificació de la Direcció General de Prevenció, Extinció d'Incendis i Emergències.
- Un/a representant de la Sotssecretaria de la Conselleria de Governació.
- Dos representants de l'Àrea d'Emergències i Planificació de la Direcció General de Prevenció, Extinció d'Incendis i Emergències.
3. D'acord amb el que disposa l'article 25.3 de la Llei 38/2003, de 17 de novembre, General de Subvencions, i l'article 71.2 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, si la sol·licitud no reunira els requisits necessaris o hi mancara algun dels documents exigits, es requerirà per escrit l'interessat perquè, en el termini màxim i improrrogable de 10 dies, esmene la falta o acompanye els documents preceptius, advertint-lo que, de no fer-ho així, se'l tindrà per desistit de la seua petició, prèvia resolució del conseller de Governació.
4. La comissió de valoració elevarà la seua proposta al conseller de Governació, que resoldrà el procediment de concessió d'ajudes i notificarà la seua resolució en el termini màxim de 3 mesos des de la finalització del termini de presentació de sol·licituds, entenent-se desestimada si no recaiguera una resolució en l'esmentat termini, sense perjudici de l'obligació que té l'administració de resoldre expressament totes les sol·licituds que se li formulen.
Setena. Recursos
Contra les resolucions del conseller de Governació es podrà interposar potestativament recurs de reposició davant aquest, en el termini d'un mes comptat des de l'endemà de la notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
Vuitena. Criteris d'avaluació de les sol·licituds
Els criteris de valoració que es tindran en compte per a atorgar les ajudes seran els següents:
- Si la quantitat total sol·licitada a la convocatòria per ajuntaments i associacions col·laboradores en tasques de protecció civil no supera l'import global màxim destinat a aquesta, s'atorgarà l'ajuda d'acord amb les quantitats sol·licitades que no podran excedir el valor màxim establit en l'apartat segon de l'ordre.
- Si la quantitat total sol·licitada a la convocatòria per ajuntaments i associacions col·laboradores en tasques de protecció civil supera l'import global màxim destinat a aquesta, s'atorgarà l'ajuda d'acord amb el següent criteri de valoració:
· Als ajuntaments corresponents a municipis de menys de 5.000 habitants, se'ls concedirà la quantitat sol·licitada que no podrà excedir amb caràcter individual del valor màxim establit en l'apartat segon de l'ordre.
· La resta d'ajuntaments de més de 5.000 habitants així com les associacions col·laboradores percebran la quantitat que resulte d'aplicar la formula següent:
sent:
Bi = Quantitat a percebre per la sol·licitud corresponent a ajuntaments de municipis amb més de 5.000 habitants i associacions col·laboradores.
Bi = Quantitat sol·licitada per ajuntaments de municipis amb més de 5.000 habitants i associacions col·laboradores d'acord amb el valor màxim establit en l'apartat segon de l'ordre.
C = Import global màxim de la convocatòria.
B = Suma de les quantitats sol·licitades per ajuntaments de municipis amb més de 5000 habitants i associacions col·laboradores d'acord amb el valor màxim establit en l'apartat segon de l'ordre.
A = Suma de les quantitats sol·licitada per ajuntaments de municipis amb menys de 5.000 habitants i associacions col·laboradores que no podran excedir el valor màxim establit en l'apartat segon de l'ordre.
Novena. Obligacions del beneficiari
1. Són obligacions de les entitats subvencionades les següents:
a) Realitzar l'activitat que fonamenta la concessió de la subvenció al llarg de l'any en què es convoquen.
b) Acreditar davant l'entitat concedent la realització de l'activitat, així com el compliment dels requisits i condicions que determinen la concessió o gaudi de l'ajuda.
c) El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
d) Comunicar a l'entitat concedent l'obtenció de subvencions o ajudes per a la mateixa finalitat, procedent de qualssevol administracions o ens públics, tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.
e) Estar al corrent en el compliment de les seues obligacions tributàries i enfront de la Seguretat Social amb anterioritat a dictar-se la proposta de resolució de la concessió.
f) No alterar la finalitat de les subvencions i complir les obligacions que estableix la legislació vigent per als perceptors de fons públics.
g) Facilitar la inspecció i el control de la Conselleria de Governació, a fi de conèixer qualsevol aspecte de l'activitat objecte de la subvenció.
h) Conservar els documents justificatius de l'aplicació dels fons rebuts, inclosos els documents electrònics, per tal com poden ser objecte de les actuacions de comprovació i control.
i) Deixar constància expressa de la condició de programa subvencionat per la Generalitat en qualsevol relació amb tercers.
j) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
k) No estar incursos en les prohibicions que s'estableixen en l'article 13.2, i si és el cas 13.3, de la Llei 38/2003, de 17 de novembre, General de Subvencions.
2. L'incompliment de les anteriors obligacions donarà lloc a l'exigència de responsabilitats que corresponguen d'acord amb la legislació vigent i, de forma especial, amb el que disposa el Decret Legislatiu de 26 de juny de 1991, del Consell, pel qual s'aprova el Text Refós de la Llei d'Hisenda Pública de la Generalitat.
Deu. Control i seguiment
La Direcció General de Prevenció, Extinció d'Incendis i Emergències realitzarà el control i seguiment de les accions a través de les comprovacions que considere necessàries amb vista al compliment pel beneficiari de les seues obligacions i de les condicions i termes pels quals haja obtingut subvenció.
Onze. Revocació i reintegrament de l'ajuda concedida
L'incompliment pel beneficiari de qualsevol dels requisits, condicions i la resta de circumstàncies que van donar lloc a la concessió de la subvenció, la variació de la finalitat de la subvenció o actuació, o la falta de justificació de la realització del projecte, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la revocació de la subvenció concedida i l'obligació de reintegrar les ajudes percebudes i els corresponents interessos de demora des del moment del pagament de la subvenció. En la tramitació del procediment es garantirà, en tot cas, el dret d'audiència de la persona interessada. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes per la persona interessada.
Dotze. Publicitat de les subvencions concedides
Als efectes previstos en l'article 18 de la Llei General de Subvencions, es publicarà en el Diari Oficial de la Comunitat Valenciana la relació de les subvencions concedides d'acord amb les presents bases.
La relació esmentada contindrà les prescripcions contingudes en el número 1 de l'esmentat article 18, relatives a la convocatòria, programa i crèdit pressupostari, quantitat concedida i finalitat de la subvenció.
La publicació de les ajudes concedides en cap cas no en suplirà la notificació als beneficiaris, ni produirà altres efectes que els perseguits per la Llei General de Subvencions.
Tretze. Règim Jurídic aplicable
En tot allò no previst en aquesta resolució, els municipis beneficiaris així com les altres entitats beneficiàries se sotmetran al que estableixen la Llei d'Hisenda Pública de la Generalitat Valenciana, la Llei de Pressupostos de la Generalitat, la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i la resta de normativa aplicable.
Catorze. Acceptació de les bases
La participació en la present convocatòria implica l'acceptació de les bases que la regulen.